Pe lista celor 30 de inculpați se află și Andrei-Răzvan Ticu, şef serviciu în cadrul Direcţiei de Asistenţă Socială şi Protecţia Copilului Ilfov la data săvârșirii faptelor, dar și Daniel Godei care administra azilele de bătrâni din Voluntari, alături de fratele său, Ștefan.
Lista completă a inculpaților: Godei Ştefan Cristian, Godei Daniel, Nicolae Ramona, Tudorancea Cristina, Cărăulaşu Ioana Andreea, Costescu Claudia, Trifu Gheorghiţa, Anghel Cătălina zisă „Alina”, Cristea Alexandru zis „Sandu”, Ghinea Daniela, Bosîncianu Florentina, Pleşa Gheorghe, Petrache Toma Iulian, Ţicu Andrei Răzvan, Dumitra Cristina Maria, Dumitra Ovidiu, Dragomir Ioana, Bizon Luminiţa, Popa Mihaela Bianca, Tănase Marius, Petcu Matilda zisă „Doina”, Călin Cornelia, Niculae Daniel, Popa Ninela Niculina, Popa Nicoleta Cristina, Oancea Anişoara, Cosma Alexandru, Munteanu Florin Toni, S.C. House Grandma Anastasia`s S.R.L, Asociaţia ”Sf. Gabriel cel Viteaz”.
Totodată, Direcţia Generală de Asistenţă Socială şi Proecţia Copilului Ilfov, Direcţia Generală de Asistenţă Socială şi Protecţia Copilului Sector 3 şi două persoane fizice s-au constituit părţi civile în dosar.
S.C. Creativ Home Concept S.R.L. este parte responsabilă civilmente.
De asemenea, sunt patru părţi vătămate în dosar.
Dosarul nu a primit încă un prim termen de judecată.
Zeci de vârstnici au fost salvați după o serie de percheziții ale DIICOT care au avut loc, în iulie 2023, la trei azile din orașul Voluntari. Bătrânii, mulţi dintre ei cu dizabilităţi, erau bătuţi, înfometaţi, puşi la muncă forţată și supuși ”tratamentelor inumane ori degradante”. Situația din aceste centre de bătrâni fusese dezvăluită anterior, începând din luna februarie 2023, de publicațiile Buletin de București și Centrul de Investigații Media.
Potrivit DIICOT, începând cu luna noiembrie 2020, în judeţul Ilfov, ar fi fost constituite două grupuri infracţionale organizate, în scopul exploatării persoanelor cu dizabilităţi sau aflate în situaţii vulnerabile, exploatarea victimelor fiind realizată prin supunerea la tratamente inumane ori degradante, prin exploatarea muncii neremunerate a acestora, prin constrângere şi exercitare de acte de violenţă fizică.
De asemenea, exploatarea ar fi fost realizată şi prin lipsirea de hrană suficientă şi adecvată nutriţional, prin lipsa sau neadministrarea tratamentului medical adecvat diagnosticului fiecărui beneficiar, prin lipsa îngrijirii şi asigurării igienei beneficiarilor care nu aveau capacitatea fizică/psihică de autoîngrijire, concomitent cu ţinerea acestora în stare de aservire faţă de membrii grupurilor infracţionale organizate, în vederea obţinerii de către liderii grupărilor şi de către ceilalţi membri a unor foloase patrimoniale pe nedrept.
În paralel, autoritățile au făcut percheziții și în București, Ilfov și Ialomița, la sediile unor instituții publice și private, fiind acuzate de omisiunea sesizării și abuz în serviciu.
„Din cercetări a reieșit că, din 2021 și până în prezent, două instituții publice publice cu responsabilități în domeniul asistenţei sociale şi protecţiei copilului ar fi atribuit unei asociații, în calitate de furnizor de servicii sociale, mai multe contracte de prestări servicii sociale de tip rezidențial pentru persoanele adulte, încadrate în grad de handicap, cu încălcarea prevederilor Legii nr. 98/2016 privind achizițiile publice, cauzând bugetului propriu un prejudiciu de peste 3,5 milioane de lei. Astfel, s-a constatat că, la momentul atribuirii contractelor asociația în cauză nu îndeplinea cerința privind experiența similară anterioară sau nu deținea licență de funcționare pentru Centrul de îngrijire şi asistenţă pentru persoane adulte cu dizabilităţi în cadrul căruia s-ar fi prestat serviciile contractate, în conformitate cu Legea nr. 197/2012 privind asigurarea calității în domeniul serviciilor sociale”, potrivit DIICOT.
Asociația „SF. GABRIEL CEL VITEAZ” la care făceau referire procurorii DIICOT la momentul perchezițiilor a fost și ea deferită justiției în același dosar cu administratorii și angajații azilelor de bătrâni.
Ați sesizat o eroare într-un articol din Libertatea? Ne puteți scrie pe adresa de email eroare@libertatea.ro